**Gulács Község Önkormányzata Képviselő-testületének**

**10/2018.(XI.13.) önkormányzati rendelete**

**a téli rezsicsökkentés kiterjesztésével összefüggő szociális célú tűzifa támogatás helyi szabályairól**

Gulács Község Önkormányzata Képviselő-testülete az Alaptörvény 32. cikk (1) bekezdésének a) pontja és 32. cikk (2) bekezdése és a szociális igazgatásról és szociális ellátásokról szóló 1993. évi III. törvény 2.§-ban és 10. § (1) bekezdésében kapott felhatalmazása alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdésében meghatározott feladatkörében eljárva, a téli rezsicsökkentés kiterjesztése érdekében a települési önkormányzatok szociális célú tüzelőanyag vásárlásához kapcsolódó kiegészítő támogatás felhasználására a következőket rendeli el.

**1.§**

**Általános rendelkezések**

(1) Gulács Község Önkormányzata (a továbbiakban önkormányzat) a Magyarország 2017. évi központi költségvetéséről szóló 2016. évi XC. törvény 3. melléklet 1.9. pontjában szabályozott a téli rezsicsökkentés kiterjesztése érdekében az önkormányzatok szociális célú tüzelőanyag vásárlásához kapcsolódó jogcímen megállapított 44 erdei köbméter keménylombos tűzifa erejéig, az e rendeletben szabályozott feltételekkel szociális tűzifát nyújt.

**2.§**

**A rendelet hatálya**

(1) A rendelet hatálya kiterjed Gulács Község területén bejelentett állandó lakóhellyel rendelkező életvitelszerűen élő magyar állampolgárokra.

**3.§**

**Eljárási rendelkezések**

(1) A természetbeni ellátásról, annak mennyiségéről a képviselő-testület hivatalból indított eljárás keretében– kérelem benyújtása nélkül- zárt ülésén határozatban dönt.

(2) A tűzifa elszállításáról az önkormányzat, valamint az ellátásra jogosultakhoz történő kiszállításról az ellátásra jogosult gondoskodik.

(3) Az önkormányzat az átvétel időpontjáról értesítést küld.

(4) A támogatás átvételét átvételi elismervény kiállításával kell igazolni két példányban, melyből egy példány az önkormányzaté, egy példány a támogatásban részesülőt illet meg. Az átvételi elismervényben fel kell tüntetni a támogatásban részesülő nevét, a tüzelőanyag fajtáját, valamint az átvétel idejét.

**4.§**

**A tűzifa támogatás jogosultsági feltételei**

(1)Az önkormányzat vissza nem térítendő természetbeni támogatásként, szociális célú tűzifát biztosít a 2. §-ban meghatározott személyek részére akként, hogy

a) elsődlegesen a gázszolgáltató által megküldött adatok alapján téli rezsicsökkentésben nem részesült háztartások előnyt élvezzenek, ezt követően,

b) a Szoc. tv. szerinti aktív korúak ellátására, időskorúak járadékára, vagy – tekintet nélkül annak természetbeni vagy pénzbeli formában történő nyújtására – települési támogatásra (e támogatásban részesülők közül különösen a lakhatáshoz kapcsolódó rendszeres kiadások viselésével kapcsolatos támogatásban részesülők) jogosult előnyt élvezzen,

c) a gyermekek védelméről és a gyámügyi igazgatásról szóló törvényben szabályozott halmozottan hátrányos helyzetű gyermeket nevelő család előnyt élvezzen.

(2) Az előnyt élvező jogosultak körének kimerítését követően a képviselő-testület a kiosztás során egyéb rászorultság szempontokat is figyelembe vehet a jogosultság meghatározásánál.

(3) A tűzifa támogatás megállapítható mértéke háztartásonként legfeljebb 5 m3.

(4) A közös háztartásban élők közül csak egy kérelmező jogosult a természetbeni juttatásra.

(5) A tűzifában részesülő személy a tűzifát nem értékesítheti, nem adhatja át másnak, csak saját használatra használhatja fel.

(6) Nem jogosult szociális célú tűzifa támogatásra az a kérelmező – függetlenül az (1) bekezdésben meghatározott feltétel teljesülésétől – amely háztartása által lakott lakás tűzifával egyáltalán nem fűthető.

(7) E rendelet vonatkozásában a háztartás fogalmára a Szoc. tv. –ben meghatározottakat kell alkalmazni.

**5.§**

**Záró rendelkezések**

(1) Ez a rendelet 2018. november 13. napján13:30 órakor lép hatályba, és 2019. május 31. napján hatályát veszti.

**Ujvári Judit Vassné Szűcs Róza**

**polgármester                                                             jegyző**